सरकारी आंकड़ों के मुताबिक, अप्रैल 2010 से दिसंबर 2012 तक सिर्फ अस्पतालों और डायगोनस्टिक सेंटरों में ही 15.42 करोड़ डॉलर का प्रत्यक्ष विदेशी निवेश हुआ है. इसके अलावा दवा कंपनियों और चिकित्सा उपकरण बनाने वाली कंपनियों में इस दौरान लगभग 11 करोड़ डॉलर का निवेश देखा गया. कन्फेडरेशन ऑफ इंडियन इंडस्ट्री (सीआईआई) के पूर्वी क्षेत्र के उपाध्यक्ष वीरेश ओबराय कहते हैं, "भारत स्वास्थ्य के क्षेत्र में निवेश के एक बड़े ठिकाने के तौर पर उभरा है. लेकिन अब भी मांग व आपूर्ति में भारी अंतर है. साल 2020 तक सबके लिए स्वास्थ्य के लक्ष्य को पूरा करने के लिए देश को अस्पतालों में एक लाख से ज्यादा बिस्तरों की जरूरत है." डॉ रूपाली बसु कहती हैं, "वर्ष 2015 तक इस क्षेत्र का कारोबार 100 अरब डॉलर और 2020 तक 280 अरब डॉलर तक पहुंच जाएगा." ओबेराय बताते हैं कि वर्ष 2013 के दौरान स्वास्थ्य के क्षेत्र में 1.05 अरब डॉलर के निवेश की योजना है. विशेषज्ञ इस तेजी से बढ़ते क्षेत्र में निवेश के लिए विभिन्न फंडिंग एजंसियों के आगे आने की उम्मीद कर रहे हैं. ओबेराय कहते हैं कि इस क्षेत्र के व्यापक आकार और इसकी तेज वृदि दर को ध्यान में रखते हुए यहां बड़े पैमाने पर निवेश की जरूरत है. डॉ बसु कहती हैं कि ऐसी एजंसियों के लिए यह एक सुनहरा मौका है. इंडिया वेंचर एडवाइजर्स के अध्यक्ष संजय रणधर कहते हैं, " देश के दूसरे और तीसरे दर्जे के शहरों में स्वास्थ्य क्षेत्र के विस्तार की असीम संभावनानाएं हैं."